Fis-17 ta' Marzu 2016 il-presidenza Netherlandiża laħqet qbil informali mal-Parlament Ewropew dwar ir-reviżjoni tad-direttiva dwar ir-rekwiżiti tekniċi għall-passaġġi fuq l-ilma interni. L-abbozz rivedut tad-direttiva jispeċifika kif l-UE ser tapplika l-istandards tekniċi żviluppati mill-Kumitat Ewropew għat-tfassil ta' standards fin-navigazzjoni interna (CESNI), li ġie stabbilit taħt l-awspiċi tal-Kummissjoni Ċentrali għan-Navigazzjoni fuq ir-Renu (CCNR) fit-3 ta' Ġunju 2015. Bastimenti tal-passaġġi fuq l-ilma interni li jridu jiksbu ċertifikat tal-Unjoni u jinnavigaw f'passaġġi fuq l-ilma interni fl-Ewropa ser ikollhom jikkonformaw ma' dawn l-istandards tekniċi. L-istandards tekniċi miċ-CESNI mhux biss ser jiġu inkorporati fil-leġislazzjoni tal-UE, iżda ser isiru applikabbli wkoll fuq ix-xmara Renu, u b'hekk ikunu armonizzati r-rekwiżiti tekniċi għall-bastimenti tal-passaġġi fuq l-ilma interni fl-Ewropa. Fis-sitwazzjoni attwali, kemm l-UE kif ukoll is-CCNR japplikaw ir-rekwiżiti tekniċi tagħhom stess, li huma kważi imma mhux eżattament identiċi. Dan jirriżulta f'inċertezza legali u piżijiet amministrattivi għas-settur tan-navigazzjoni interna. Iċ-CESNI adotta l-ewwel standard ta' rekwiżiti tekniċi fis-26 ta' Novembru 2015. L-ispeċifikazzjonijiet dettaljati tiegħu jvarjaw minn dispożizzjonijiet dwar il-bini tal-bastimenti u t-tagħmir sa dispożizzjonijiet applikabbli għal inġenji li jaħdmu bil-gass naturali likwifikat (LNG). Ir-rekwiżiti dwar l-LNG, li ma kinux jeżistu qabel, ser jiffaċilitaw l-użu ta' dan il-fjuwil alternattiv fin-navigazzjoni interna. L-abbozz ta' direttiva huwa waħda minn għadd ta' miżuri maħsuba sabiex isir użu aħjar mill-passaġġi fuq l-ilma interni tal-Ewropa (il-pakkett NAIADES II). Il-presidenza ser tippreżenta t-test li sar qbil dwaru għall-approvazzjoni mill-ambaxxaturi tal-istati membri f'laqgħa tal-Kumitat tar-Rappreżentanti Permanenti fit-23 ta' Marzu. Biex tiġi konkluża l-proċedura, tinħtieġ l-adozzjoni formali mill-Kunsill kif ukoll mill-Parlament.